**«АЦЫНҴӘАРАХ» ИАЗКУ ХӘЫЦРАҚӘАК**

Имаҷым Аҧсны жәлар рпоет Б.У. Шьынқәба ирҿиамҭақәа ирыхцәажәахьоу алитературатә критикцәа, аҵарауаа. Аха ҧхьаҩык иаҳасабала урҭ рзааҭгылара зынӡа даҽа усуп, аҭакҧхықәра ацуп. Аха ус егьа иҟазаргьы, сырзааҭгылар сҭахуп ашәҟәыҩҩы иҭоурыхтә роман «Ацынҵәарах» исызцәырнагаз хәыцрақәак.

Сгәанала, аублаа жәлар рықәӡаара, урҭ ирлахьынҵахаз атәы акыр агәҽанызаара рнаҭоит хыҧхьаӡарала имаҷу амилаҭқәа, еиҳаракгьы Кавказ ажәларқәа.

Ароман уанаҧхьо иубоит абызшәа азҵаара, ҳәынҭқарратәла ахәыцра, хара анаҧшра уҳәа ирыдҳәалаз аибахеибафарақәа, аибарххарақәа, усҟантәи аамҭазы аҭыҧ змаз ажәлар реиҩшара уҳәа убас иҵегьы.

Ишдыру еиҧш, амилаҭқәа, еиҳаракгьы хыҧхьаӡарала имаҷу рдац-рҧашә аныӡуа, шьаҭанкыла ианықәӡаауа рбызшәа анырцәыӡлак ауп.

Абызшәа ауаҩы даниуа ициуеит. Ахәыҷы даныхәыҷу ииҵаз, ишьҭикааз абызшәа хашҭшьа амам. Абар уи иазкны ароман «Ацынҵәарах» аперсонаж хада Заурҟан Золак иажәақәа: «ауаҩы даныхәыҷу иан лкыкахш иадкыланы ииҵаз абызшәа, амала ирҳәоит акәымзар, уан узхылҵыз духашҭраҳа, уи хашҭшьа аманы иҟам». Абар даҽа ҭыҧкаҿгьы иаҳәо: «Саныхәыҷыз ҧсыҧ хаала исыхәларыҭәҳәаз, сгәы рҟьаны иҭарҵаз, сыҧсы иаларыӡрыжәыз абызшәа хашҭшьас иамази!» Абри иҳәоу ахшыҩҵак ала иҟауҵар ҟалоит алкаа – абызшәа апроблема аӡбара, раҧхьаӡа иргыланы, аҩнаҭа аҟынтәи ауп иахьалагатәу, нас егьырахь. Абызшәа азҵаара ароман аҵыхәанӡа лассы-лассы иуҧылоит. Уи аабоит еиҳарак амонологқәеи адиалогқәеи рҿы. Акыр иҟазшьарбагоуп ароман аперсонаж Ҭаҳир ихаҿсахьагьы. Уи абызшәа арҵаразы имҩаҧиго аусқәа, насгьы иара хаҭала уи иазыҟазаашьа даара уаҩы дархәыцуеит.

«Ацынҵәарах» – ари ҳарҭ зегьы агәҽанызаара ҕәҕәа ҳазҭо, акыр ахәыцра ҳазцәырызго акакәны иҟоуп. Ари аҩымҭа ҿыц уаҧхьацыҧхьаӡа асаркьеиҧш иккаӡа иунарбоит ажәлар реидкылара еснагь ихадоу зҵаараны иҟазарц шахәҭоу ҳаҧсҭазаараҿы.

Ароман аҿы иаарҧшуп иара убас даара иҵаулоу, ирхәыцгоу ажәаҧҟақәа, афоризмқәа уҳәа. Иаагап урҭ рахьтә акык-ҩбак: «Аҧсадгьыл уацәыӡыр ауеит, аха иара уцәыӡыр ҟалом», «Анышәынҭра агәыҵәҟьагьы шәҭыцк ықәиаауеит», «Ачҳара ззымхаз нышәынҭрак изхеит», «Ацәашьы анкьаҭаша аҧырқьҳәа иҵҟьоит», «Аидыслараҿ зарҕьа нап ҿырхыз макьанагьы аҳәа изалаҭҧаауаз џьишьон», «Арахәҵәҟьа ашаха ахаҵаны ианырго наҟ-ааҟ ахы аҟьар азин амоуп», «Аҽы зтәыз аҽы уаара даҳәон», «Аӡы иаго ҳәҳәабжьы иаҳаӡом» убас иҵегьы.

Ашәҟәыҩҩы аублаа рҵыхәтәа иацәихьчоит зегьы.

Аҧсуаагьы аублаа рҵыхәтәа рҵыхәтәахарц егьаарыгымхаӡеит усҟантәи аамҭазы. Аҩымҭаҿы Аҧсны аҳ Ҳамыҭбеи Чачба иҳәоит абас: «Иаасыкәыршаны ҭынчрам, аҧша иаҟьаз аҵлеиҧш игазҽазуеит Аҧсны». Ари иахьатәи ҳаамҭазгьы иҳанаҳәо рацәоуп. Нас ианбыкәыз адунеиаҿ еснагь ианҭынчраз, инеиҧынкыланы акәтаҕь былгьо ианыҟаз…

Ароман «Ацынҵәарах» амилаҭ аҵеира рааӡараҿы аҭыҧ ҕәҕәа ааннакылоит, уи ианыҧшуеит ауаҩытәыҩса ипсихологиа аганқәа, ажәлар рцәаҩа, рхәыцшьа…

Егьа иажәа ҟәаззаргьы, саҧсыуоуп ҳәа зхы зшьо дарбанзаалакгьы ари аҭоурыхтә роман даҧхьахьазароуп, иуадаҿы уи ашәҟәы истол иқәзароуп, ишәҟәыҭраҿы цқьа иахьубарҭоу аҭыҧ аҿы иҭагылазароуп. Уи даара хәызмоу акеиҧш, реликвиак аҳасабала ҳазыҟазароуп.

Агазеҭ «Аҧсуа университет». – 2009 ш., №5.